Μητροπολίτης Μεξικού Ιάκωβος

Ο Μητροπολίτης Ιάκωβος (κατά κόσμον Ιάκωβος Ανδριόπουλος, Πενσυλβάνια, 23 Οκτωβρίου 1992) είναι Ελληνοαμερικανός θεολόγος και επίσκοπος της Ορθόδοξης Εκκλησίας. Διατελεί Μητροπολίτης Μεξικού από τις 2 Φεβρουαρίου 2024.

 Βιογραφικά στοιχεία 
Ο Μητροπολίτης Ιάκωβος γεννήθηκε το 1992 στην Πενσυλβάνια των Ηνωμένων Πολιτειών της Αμερικής. 

Ολοκλήρωσε τις εγκύκλιες σπουδές του στο Hohenstaufen Gymnasium και στο Καϊζερσλάουτερν της Γερμανίας. Έχει αποφοιτήσει από την Θεολογική Σχολή του Τιμίου Σταυρού της Βοστώνης και ολοκλήρωσε τις μεταπτυχιακές του σπουδές στο Πανεπιστήμιο του Έξετερ με αντικείμενο διατριβής τον «Εθνοφυλετισμό» και «Το Πρόσωπο του Πρόσφυγα».  

Μιλάει ελληνικά, αγγλικά, ισπανικά, γερμανικά και ιταλικά.

Στις 27 Δεκεμβρίου 2015 στον Ιερό Ναό Αγίου Στεφάνου Σαφραμπόλεως Νέας Ιωνίας χειροτονήθηκε διάκονος από τον Μητροπολίτη Νεας Ιωνίας Γαβριήλ και τον Επίσκοπο Θαυμακού Ιάκωβο. Στις 31 Μαρτίου 2019 χειροτονήθηκε πρεσβύτερος στον Ιερό Ναό Αγίας Ευφημίας Νέας Χαλκηδόνος. Στην χειροτονία συμμετείχε ο Μητροπολίτης Νέας Ιωνίας Γαβριήλ και ο Μητροπολίτης Ανέων Μακάριος. Την ίδια ημέρα έλαβε και το οφφίκιο του αρχιμανδρίτη. Διετέλεσε προϊστάμενος στον Ιερό Ναό Ευαγγελισμού της Θεοτόκου Νέας Χαλκηδόνος. 

Διετέλεσε με επιτυχία γραμματέας εξωτερικών υποθέσεων και κοινωνικών προγραμμάτων της Ιεράς Μητροπόλεως Νέας Ιωνίας, Φιλαδελφείας, Ηρακλείου και Χαλκηδόνος. Συμμετέχει ως μέλος του Διοικητικού Συμβουλίου του Συμβουλίου των Εκκλησιών της Ευρώπης για την μετανάστευση (CCME), μέλος του Διοικητικού Συμβουλίου της ΣΧΙΣΤΟ Α.Ε., μέλος του Διοικητικού Συμβουλίου της PMC ΑΕ καθώς και αναπληρωματικό μέλος στο Διοικητικό Συμβούλιο του Council of European Churches. Διετέλεσε εκπρόσωπος της Εκκλησίας της Ελλάδος, όπως και μέλος της Αντιπροσωπείας στο Παγκόσμιο Συμβούλιο των Εκκλησιών. Από το 2020 έως την εκλογή του σε μητροπολίτη τέλεσε χρέη Διευθυντού Ανάπτυξης στην Εκκλησιαστική Κεντρική Υπηρεσία Οικονομικών.

Μετά την μετάθεση του από την Μητρόπολη Νέας Ιωνίας και Φιλαδελφείας στην Ιερά Αρχιεπισκοπή Αθηνών, στις 6 Φεβρουαρίου 2023 διορίστηκε από τον Αρχιεπίσκοπο Αθηνών Ιερώνυμο Β´ Γενικός Αρχιερατικός Επίτροπος της Ιεράς Αρχιεπισκοπής Αθηνών. Στην Ιερά Αρχιεπισκοπή Αθηνών υπηρετούσε στον Ιερό Ναό Αγίου Διονυσίου του Αρεοπαγίτου. 

Στις 24 Ιανουαρίου 2024 η Ιερά Σύνοδος του Οικουμενικού Πατριαρχείου τον εξέλεξε παμψηφεί Μητροπολίτη Μεξικού μετά τη μετάθεση του ως τότε Μητροπολίτη Αθηναγόρα στην εν χηρεία Μητρόπολη Βιζύης. Χειροτονήθηκε επίσκοπος στις 2 Φεβρουαρίου από τον Οικουμενικό Πατριάρχη Βαρθολομαίο στον Πατριαρχικό Ναό του Αγίου Γεωργίου στο Φανάρι. Ενθρονίστηκε στον Καθεδρικό Ναό της Του Θεού Σοφίας Πόλεως του Μεξικού στις 16 Μαρτίου.

 Παραπομπές 

Πηγές


Μεξικου